
CONSILIUL LOCAL AL MUNICIPIULUI TIMIȘOARA
DIRECȚIA DE ASISTENȚĂ SOCIALĂ A MUNICIPIULUI TIMIȘOARA

SERVICIUL STRATEGII - PROGRAME

 „În slujba oamenilor”

Nr. 22878 / 15.12.2022
RAPORT DE SPECIALITATE

privind aprobarea Strategiei de dezvoltare a serviciilor sociale

la nivelul municipiului Timișoara 2023 - 2027 
Direcția de Asistență Socială a Municipiului Timișoara (DASTM), în calitate de serviciu public de asistență socială care funcționează sub autoritatea Consiliului Local al municipiului Timișoara, furnizează servicii sociale și acordă beneficii sociale pentru cetățenii municipiului Timișoara aflați în situații de dificultate socială.

Conform Legii 292/2011 – Legea asistenței sociale, art. 112, alin (3), lit. a), în domeniul organizării, administrării și acordării serviciilor sociale, autoritățile publice au atribuția de a “elabora, în concordanță cu strategiile naționale și nevoile locale identificate, strategia județeană, respectiv locală de dezvoltare a serviciilor sociale, pe termen mediu și lung, după consultarea furnizorilor publici și privați, a asociațiilor profesionale și a organizațiilor reprezentative ale beneficiarilor și răspund de aplicarea acesteia”.
În elaborarea Strategiei de dezvoltare a serviciilor sociale la nivelul municipiului Timișoara 2023-2027 au fost luate în considerare o serie de strategii la nivel european, național, regional și local, dintre care se pot aminti:
· La nivel european, în anul 2010, Comisia Europeană a elaborat Strategia europeană pentru o creştere inteligentă, ecologică şi favorabilă incluziunii, documentul numit EUROPA 2020, prin care propune trei priorităţi care se susţin reciproc:

· creştere inteligentă: dezvoltarea unei economii bazate pe cunoaştere şi inovare; 
· creştere durabilă: promovarea unei economii mai eficiente din punctul de vedere al utilizării resurselor, mai ecologice şi mai competitive; 
· creştere favorabilă incluziunii: promovarea unei economii cu o rată ridicată a ocupării forţei de muncă, care să asigure coeziunea socială şi teritorială. 
· La nivel național:
- Planul național de redresare și reziliență (PNRR), prin care Romania urmărește obiectivele generale ale Mecanismului de Redresare și Reziliență (MRR), mecanism creat la nivelul Uniunii Europene (UE) ca instrument financiar temporar pentru a sprijini redresarea în urma crizei provocate de pandemia de COVID-19. PNRR, elaborat de Romania și aprobat la nivelul UE, cuprinde un pachet de investiții publice și reforme care trebuie puse în aplicare până în 2026 și este structurat pe toți cei  6 piloni prevăzuți de regulamentul aplicabil, astfel:

· tranziția verde;
· transformarea digitala;
· creșterea inteligentă, sustenabilă și favorabilă incluziunii;
· coeziunea socială și teritorială;
· sănătate, precum și reziliența economică, socială și instituțională;
· politici pentru noua generație.
- Strategia naţională pentru dezvoltarea durabilă a României 2030, care cuprinde obiectivele naţionale asumate pentru implementarea Strategiei Europa 2020 prin Programul Naţional de Reformă şi a Agendei 2030 pentru Dezvoltare Durabilă a ONU;

- Strategia națională privind incluziunea socială şi reducerea sărăciei pentru perioada 2022-2027, aprobată prin Hotărârea 440 din 12.04.2022, scopul final al strategiei fiind reducerea ponderii populaţiei aflate în risc de sărăcie sau excluziune socială, până în anul 2027, cu cel puţin 7% faţă de anul 2020;

- Strategia naţională privind drepturile persoanelor cu dizabilităţi "O Românie echitabilă" 2022-2027, aprobată prin Hotărârea nr. 490 din 6 aprilie 2022, cu obiectivul general - asigurarea participării depline şi efective a persoanelor cu dizabilităţi, bazată pe libertatea de decizie, în toate domeniile vieţii şi într-un mediu accesibil şi rezilient;
- Strategia de incluziune a cetățenilor români aparținând minorității rome pentru perioada 2022—2027, aprobată prin Hotărârea nr. 560 din 28 aprilie 2022, cu obiectivul general - creșterea calității vieții cetățenilor români aparținând minorității rome, fundamentată pe cetățenie activă, incluziune socio-economică și valorizarea patrimoniului cultural rom.

· La nivel regional - Strategia pentru dezvoltare regională regiunea Vest 2021-2027 propune ca la orizontul anului 2030 regiunea Vest să fie o referință națională pentru modelul de dezvoltare inovativ, sustenabil și incluziv, bazat pe creștere economică susținută datorată promovării inovării, digitalizării și creativității la toate nivelurile și pe o dezvoltare teritorială echilibrată, care asigură tuturor acces echitabil la servicii publice moderne, educație și oportunități.
· La nivel județean - Strategia Integrată de Dezvoltare Economică și Socială a Județului Timiș 2021-2027 stabilește 6 obiective ce evidențiază domeniile principale de intervenție în perioada 2021-2027. În cadrul Obiectivului general 3. Timiș echipat: teritoriu deservit echitabil de servicii publice și infrastructură la secțiunea dedicată OS 3.3. Sistem de servicii sociale diversificate și performante, ce răspunde nevoilor tuturor tipurilor de beneficiari și sprijină inovarea socială se stabilește necesitatea dezvoltării și diversificarea serviciilor sociale, pentru a răspunde nevoilor tuturor categoriilor de utilizatori și a asigura buna deservire a teritoriului.  
În scopul identificării nevoilor sociale din municipiul Timișoara și pentru fundamentarea politicilor publice locale în domeniul asistenței sociale, în anul 2021 DASTM a elaborat Diagnoza socială a municipiului Timișoara, aprobată de Consiliul Local a municipiului Timișoara prin HCL 170/11.05.2021. Acest demers al DASTM a fost fundamentat de prevederile Legii nr. 292/2011 – Legea asistenței sociale și a Hotărârii Guvernului nr. 797/2017 pentru aprobarea regulamentelor-cadru de organizare și funcționare ale serviciilor publice de asistență socială. Specialiștii DASTM (Serviciul Strategii - Programe) au colectat date de la nivelul comunității folosind diverse metode: cercetări pe teren în zone urbane marginalizate (ZUM), chestionare dedicate furnizorilor de servicii sau grupurilor vulnerabile, adrese prin care s-au solicitat date statistice și informații de la furnizori de servicii sociale, analiză rapoarte publice, întâlniri consultative cu organizații publice și private care oferă servicii sociale sau reprezintă grupuri vulnerabile.

Nevoile sociale și măsurile de intervenție propuse prin diagnoza mai sus menționată au fost validate prin efectuarea unui număr de 26 de activități de tip Focus-Grup adresate unui număr de 123 de beneficiari din 8 categorii de persoane aflate în situații de vulnerabilitate (copii, persoane vârstnice, persoane cu dizabilități, persoane cu adicții, persoane cu probleme de sănătate mintală, persoane fără adăpost, persoane aflate în risc de sărăcie și excluziune socială/etnie romă, persoane victime ale violenței domestice).  
În perioada 16.11.2022 - 05.12.2022 draft-ul Strategiei de dezvoltare a serviciilor sociale la nivelul municipiului Timișoara 2023 - 2027 a fost publicat pe site-ul Direcției de Asistență Socială a municipiului Timișoara și a fost supus dezbaterilor publice. Subsecvent, un număr de 56 de intervenții/propuneri/ completări din partea persoanelor fizice, juridice, ONG-uri, asociațiilor reprezentanților diferitelor categorii de beneficiari au fost integrate în conținutul final al strategiei. 
În conformitate cu prevederile art. 112, alin. (3), lit. a) din Legea nr. 292/2011 – Legea asistenței sociale și art. 129 alin.(2) lit. d) și alin. (7) lit. b) din OUG 57/2019 privind Codul administrativ; 

PROPUNEM:

Aprobarea Strategiei de dezvoltare a serviciilor sociale la nivelul municipiului Timișoara 2023-2027, conform anexei 1.
p. Director General

      



                     Șef Serviciu Strategii Programe

    Esztero Emese

      Întocmit,

  Inspector de specialitate 1A
               Cristina Urda
  Inspector de specialitate II
               Adrian Savu

